《利州漕宇八景 其一 会景亭》
宋代·冯山

天下台府胜，益昌囿佳山。使者高世才，秀隐林樾间。

仰山复仰人，昔旅无由攀。辟书就始志，来若游子还。

史公实宾从，与脱簿领艰。会景驾峰出，碧玉森周环。

栋梁宿云雾，栏槛平江关。杖屦从公游，萧散万虑閒。

酒随至乐尽，诗到无疵删。经年若朝夕，语去涕欲潸。

属余省亲闱，看公趣天颜。此会不可再，鸿鹄方高翾。

八咏风迹存，二江声潺潺。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。